**Akciją „Iškylaujame, rungtyniaujame, švenčiame“ prisiminus**

Taškydamas balas, vėjo gūsių genamas, švelniai liesdamas margaspalvius astrų ir kardelių žiedus, kasdien vis greičiau ir greičiau atskuba rugsėjis. Jo laukimas mūsų kasdienybę padabina nerimastingu džiaugsmu, pripildo naujų lūkesčių ir iššūkių. Visai greitai nerūpestingos vasaros įspūdžius užklos krintantys lapai ir kiekvieno – mažo ir didelio – širdyse ir mintyse užsidegs didelis noras žinoti, o į priekį ves pareiga ir atsakomybė.

Mąstant apie artėjantį rugsėjį, užplūdo nostalgija vasarai, prisiminėme jos pradžią – birželio 1-ąją ir šią dieną švenčiamą Vaikų gynimo dieną. Vilkaviškio rajono Kybartų mokyklos-darželio „Ąžuoliukas“ bendruomenė visus respublikinės ikimokyklinių įstaigų darbuotojų asociacijos „Sveikatos želmenėliai“ narius kvietė vasarą pasitikti su šurmuliu ir Vaikų gynimo dieną paminėti organizuojant akciją „Iškylaujame, rungtyniaujame, švenčiame“. Akcija buvo siekiama formuoti teigiamas įstaigų bendruomenių narių nuostatas į aktyvų ir atsakingą laisvalaikio leidimą gamtoje; skatinant fizinį aktyvumą ir aktualizuojant subalansuotos mitybos svarbą, ugdyti sveikos gyvensenos įpročius; padėti suvokti sveikos gyvensenos svarbą fizinei ir psichinei sveikatai.

Visiems akcijos dalyviams buvo nubrėžtos bendros organizacinės gairės: įsirengti stovyklavietes ir jose organizuoti iškylą bei judriuosius žaidimus, sportines rungtis, įvairias estafetes bei kitas veiklas. Džiaugiamės, kad prie mūsų įstaigos inicijuotos akcijos prisijungė net 21 vaikų darželis, o iš viso masinėje iškyloje dalyvavo 3407 dalyviai: 2250 vaikų, 661 vaikų šeimos narys bei kiti svečiai ir 496 įstaigų darbuotojai. Akcijos dalyviai sužavėjo savo išradingumu ir kūrybiškumu. Vieni iškylas organizavo savo įstaigų kiemuose, sporto aikštynuose kiti – netoliese darželių esančiuose parkuose, miestų ir miestelių aikštėse. Iškylautojai išradingai įsiruošė stovyklavietes, įsikurdami ne tik pavėsinėse, bet ir tradicinėse bei iš audinio atraižų pačių pagamintose palapinėse, nuo kaitrių saulės spindulių slėpėsi po skėčiais. Nepritrūko išmonės ir ruošiant iškylos vaišes. Vieni užkandžiais pasirūpino iš anksto ir traukė juos iš kuprinių, kiti maistą ruošė tiesiog gamtoje: virė sriubą ar košę, kepė bulves, dešreles, daržoves. O ką jau kalbėti apie organizuotų veiklų įvairovę! Judrieji žaidimai, varžybos, estafetės, futbolas, krepšinis, badmintonas, tinklinis, boulingas, važinėjimasis dviračiais, paspirtukais, maudynės baseine ir įvairūs žaidimai bei eksperimentai su vandeniu, žaidimai su smėliu, piešimas kreidelėmis ant asfalto, tapyba guašu ant drobės ir polietileno plėvelės, kūrybiniai darbai su gamtine medžiaga, relaksacijos ir aromaterapijos užsiėmimai, saugaus elgesio taisyklių gamtoje kūrimas, žaidimai su muilo burbulais, balionais... Visko net neišvardysi! Belieka tik pasidžiaugti, kad akcijos lūkesčiai pasiteisino su kaupu. Visi jos dalyviai turiningai leido laiką gamtoje, ugdėsi sveikos gyvensenos nuostatas, atsakomybės gamtai jausmą, palankų požiūrį į jos tausojimą, formavosi higienos įgūdžius, grūdinosi gryname ore, mokėsi atsakingai mėgautis saulės spinduliais, bendravo su savo draugais ir artimaisiais ir pajuto iškylavimo bendruomenėje, bendravimo ir bendradarbiavimo džiaugsmą.

Direktoriaus pavaduotoja ugdymui Violeta Murauskaitė